ai4bharat/Pralekha huggingface dataset:
சுற்றுச்சூழல் மற்றும் வனத்துறை அமைச்சகம்
புதுதில்லியில் உள்ள தேசிய விலங்கியல் பூங்காவில் இன்று உலக பாம்புகள் தினம் கொண்டாடப்பட்டது
புது தில்லியில் உள்ள தேசிய விலங்கியல் பூங்காவில்  இன்று  உலக பாம்புகள் தினம் கொண்டாடப்பட்டது. இந்தியாவில் உள்ள பாம்புகளின் வகைகள், பாம்புகள் தொடர்பான தவறான தகவல்கள், நமது சுற்றுச்சூழல் அமைப்பில் பாம்புகளின் முக்கியத்துவம் போன்றவை குறித்த விழிப்புணர்வை ஏற்படுத்தி பாம்புகளைப் பாதுகாக்கும் நோக்கில் தில்லி விலங்கியல் பூங்காவில் இந்த தினம் கொண்டாடப்பட்டது.
இந்தப் பூங்காவில் உள்ள பாம்புகள் இல்லத்தில் சுமார் 350 பார்வையாளர்கள் மற்றும் சிறு குழந்தைகள் இது தொடர்பான நிகழ்ச்சியில் பங்கேற்றனர். பாம்புகள் குறித்தும் சுற்றுச் சூழலுக்கு ஏற்ற வாழ்க்கை முறை இயக்கமான மிஷன் லைஃப் பற்றியும் அவர்களுக்கு விளக்கப்பட்டது. இந்த நிகழ்ச்சியின் போது பார்வையாளர்கள் இதில் ஆர்வத்துடன் கலந்து கொண்டு பாம்புகள் குறித்து அறிந்து கொண்டனர். தற்போது புதுதில்லியில் உள்ள தேசிய விலங்கியல் பூங்காவில் 7 வகைகளில் 31 பாம்புகள் உள்ளன.
குறு சிறு மற்றும் நடுத்தர தொழில் துறை அமைச்சகம்
ராஜஸ்தானில் பழங்குடியினர் வருவாய் மற்றும் மூங்கில் சார்ந்த பொருளாதாரத்தை ஊக்குவிக்கும் காதியின் மூங்கில் சோலை திட்டம்
ராஜஸ்தானில் பழங்குடியினர் வருவாய் மற்றும் மூங்கில் சார்ந்த பொருளாதாரத்தை ஊக்குவிக்க வறண்ட நிலத்தில் மூங்கில் சோலை திட்டம் என்ற தனித்துவமான திட்டத்தை காதி மற்றும் கிராமத் தொழில் ஆணையம் தொடங்கியுள்ளது.
பாலைவனப்பகுதியை குறைக்கவும், வாழ்வாதாரத்தை அளிக்கவும், பல்நோக்கு ஊரக தொழில் உதவியை காதி மற்றும் கிராமத் தொழில் ஆணையம் தொடங்கியுள்ளது.
இத்திட்டத்துக்கு வறண்ட நிலத்தில் மூங்கில் சோலை  என பெயரிடப்பட்டுள்ளது. நாட்டில் முதல் முறையாக இந்த திட்டம் ராஜஸ்தானின் உதய்பூர் மாவட்டத்தில் நிக்லாமண்டவா என்ற பழங்குடியின கிராமத்தில் தொடங்கப்பட்டுள்ளது.
அசாமில் இருந்து கொண்டு வரப்பட்ட ‘பம்புசா துல்தா’ மற்றும் ‘பம்புசா பாலிமார்பா’ என்ற இரு வகைகளைச் சேர்ந்த 5000 மூங்கில் கன்றுகள் சுமார் 16 ஏக்கர் கிராம பஞ்சாயத்து நிலத்தில் நடப்பட்டன. இதன் மூலம் ஒரேநாளில், ஒரே இடத்தில் அதிக மூங்கில் கன்றுகளை நட்டு காதி கிராமத் தொழில் ஆணையம் உலக சாதனை படைத்துள்ளது.
இந்த மூங்கில் சோலை திட்டம் வறண்ட மற்றும் பாதி வறண்ட மண்டலங்களில் பசுமையை ஏற்படுத்த முற்படுகிறது. நிலம் சீரழிவு மற்றும் பாலவனமாவதை தடுக்க வேண்டும் என பிரதமர் திரு நரேந்திர மோடி விடுத்த அழைப்போடு இத்திட்டம் இணைந்துள்ளது.
நாட்டின் 75 வது சுதந்திர ஆண்டை கொண்டாட காதி கிராமத் தொழில் ஆணையம் நடத்தும் காதி மூங்கில் திருவிழாவின் ஒரு பகுதியாக இந்த நடவடிக்கை தொடங்கப்பட்டுள்ளது. இதே திட்டத்தை குஜராத் அகமதாபாத் மாவட்டத்தில் உள்ள தோலேரா கிராமம், மற்றும் லே-லடாக் பகுதியிலும் காதி கிராமத் தொழில் ஆணையம் இந்தாண்டு ஆகஸ்ட் மாதத்துக்குள் தொடங்க உள்ளது. ஆகஸ்ட் 21ம் தேதிக்கு முன்பாக மொத்தம் 15,000 மூங்கில் கன்றுகள் நடப்படும்.
இது குறித்து காதி கிராமத் தொழில் ஆணையத் தலைவர் திரு வினய் குமார் சக்சேனா கூறுகையில், ‘‘ இந்த மூன்று இடங்களில் மூங்கில் வளர்ப்பது, நாட்டின் நிலச் சீரழிவு சதவீதத்தை குறைக்க உதவும் அதே நேரத்தில் நிலையான வளர்ச்சி மற்றும் உணவு பாதுகாப்புக்கு புகலிடங்களாக இருக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1732621
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
தில்லி ஐஐடி மாணவர்களுக்கு பொருளாதாரம் மற்றும் தொழில் முனைவோர் செயல்பாட்டுத் திட்டத்தின் கீழ் “கோ கஷ்ட்” எந்திரத்தை மத்திய மீன்வளம், கால்நடை பராமரிப்பு மற்றும் பால்வளத்துறை அமைச்சர் வழங்கினார்
தில்லி ஐஐடி மாணவர்களுக்கு, பொருளாதாரம் மற்றும் தொழில் முனைவோர் செயல்பாட்டுத் திட்டத்தின் கீழ் “கோ கஷ்ட்” என்னும் மாட்டுச் சாணத்தை விறகுகள் போல் வடிவமைக்கும் எந்திரத்தை மத்திய மீன்வளம், கால்நடை பராமரிப்பு மற்றும் பால்வளத்துறை அமைச்சர் திரு புருஷோத்தம் ரூபாலா இன்று வழங்கினார்.
மாட்டுச் சாணத்தையும், உலர்ந்த வைக்கோல், தட்டை போன்ற கால்நடைக் கழிவுகளையும் இந்த எந்திரத்திற்குள் இட்டு கலந்து விறகுகள் போல் நீள வடிவில், எரிபொருளாக மாற்ற முடியும். இவை பின்னர் வெயிலில் உலர்த்தப்பட்டு எரிபொருளாக பயன்படுத்தப்படும்.
ஒவ்வொரு நாளும், இந்த எந்திரத்தின் மூலம் 3,000 கிலோ கிராம் மாட்டுச் சாணத்தை எரிபொருளாக மாற்ற முடியும். இந்த எந்திரத்தில் தயாரிக்கப்படும் விறகு போன்ற பொருள்களைக் கொண்டு 5 முதல் 7 உடல்கள் வரை தகனம் செய்யமுடியும். இதனால் தகனத்திற்காக வெட்டப்படும் 2 மரங்கள் பாதுகாக்கப்படும். மேலும் மாதம் ஒன்றுக்கு சுமார் 1,50,000 முதல் 1,70,000 கிலோ கிராம் வரையிலான மாட்டுச் சாணத்தை பசுப் பாதுகாப்பு இடங்களை தூய்மைப்படுத்த இந்த எந்திரம் உதவும்.
மாட்டுச் சாணம் அடிப்படையிலான விறகுகள் தயாரிக்கும் எந்திரம் பசுப் பாதுகாப்பு இடங்களின் கழிவு மேலாண்மை பிரச்சினைக்கு தீர்வு கிடைப்பதோடு அங்குள்ள ஊழியர்களுக்கும் அருகில் உள்ள கிராமங்களுக்கும் கூடுதல் வேலைவாய்ப்பை அளிக்கும்; வனங்கள் அழிக்கப்படுவதைக் குறைப்பதிலும் பங்களிப்பு செய்யும்.
பால் தராத பசுமாடுகளைப் பொருளாதார செயல்பாட்டில், ஈடுபடுத்த இது உதவுவதோடு பசுப் பாதுகாப்பு இடங்களில் உள்ள அனைத்து பசுக்களுக்கும் நிதி உருவாக்கவும் உதவும்.
-----
(Visitor Counter : 115
பிரதமர் அலுவலகம்
அசாமைச் சேர்ந்த மாற்றுத்திறனாளி கைவினைஞர் அபிஜித் கோதானியுடன் பிரதமர் கலந்துரையாடினார்
பிரதமர் திரு.நரேந்திர மோடி, அசாம் மாநிலத்தைச் சேர்ந்த மாற்றுத்திறனாளி கைவினைஞர் அபிஜித் கோதானியுடன் கலந்துரையாடினார்.
இதுகுறித்து பிரதமர் அலுவலகம் வெளியிட்டுள்ள ட்விட்டர் பதிவில்:
“முன்னதாக இன்று, அசாமைச் சேர்ந்த அபிஜித் கோதானி பிரதமர் திரு.நரேந்திர மோடியை சந்தித்துப் பேசினார். என்றும் நினைவுகூறத்தக்க அவரது இந்த கலந்துரையாடல் அனுபவங்களை அவர் பகிர்ந்துள்ளார்…“
என்று தெரிவிக்கப்பட்டுள்ளது.
நிலக்கரி அமைச்சகம்
விடுதலையின் அம்ரித் மகோத்ஸவத்தை கொண்டாடியது கிழக்கு நிலக்கரி சுரங்க நிறுவனம்
விடுதலையின் அம்ரித் மகோத்ஸவத்தை முன்னிட்டு, நிலக்கரித்துறை அமைச்சகத்தின், கிழக்கு நிலக்கரி சுரங்க நிறுவனத்தின் ஜன்ஜரா பகுதியில், ஊழியர்கள் மற்றும் அவர்களின் குடும்பத்தினருக்காக திறந்த வெளி உடற்பயிற்சி அரங்கம், அதிகாரிகளின் மனைவிகள் சங்கம் ‘திஷேர்கர் த்ரிசக்தி மகிளா மண்டல்’ சார்பில் சமீபத்தில் தொடங்கி வைக்கப்பட்டது. ஃபிட் இந்தியா திட்டத்தின் கீழ் இது தொடங்கப்பட்டது.
பெண்கள் சங்கத்தின் நல நடவடிக்கைகளின் ஒரு பகுதியாக, மாற்றுத்திறனாளிகளுக்கு உதவிகள் மற்றும் உதவிப் பொருட்கள் வழங்கப்பட்டன. ஜன்ஜரா பகுதியில் உள்ள பயனாளிகளுக்கு சக்கர நாற்காலிகள் வழங்கப்பட்டன.
இதோடு, ஜன்ஜரா பகுதியில் உள்ள சுற்றுச்சூழல் பூங்காவில், தாவரவியல் மண்டலம் தொடங்கப்பட்டது. இதில் மூலிகை தாவரங்கள் இடம்பெற்றுள்ளன. இந்த மண்டலம் நேர்த்தியாக வடிமைக்கப்பட்டுள்ளது. சுற்றுச்சூழலை பாதுகாப்பதால், இந்த முயற்சி பலரால் பாராட்டப்பட்டது.
அம்ரித் மகோத்ஸவம் கொண்டாட்டம் தொடர்பாக, தீவிர மரக்கன்றுகள் நடும் பணியும், பிலாஸ்பூர் மத்திய சுரங்க திட்டம் மற்றும் வடிவமைப்பு நிறுவனத்தால் மேற்கொள்ளப்பட்டது. இதன் மண்டல இயக்குனர் திரு.ஐ.டி நாராயண் மற்றும் அதிகாரிகள், ஊழியர்கள் பகத்ராய் கிராமத்தில் அமைந்துள்ள வானிலைத்துறை வளாகத்தில் மரக்கன்றுகள் நட்டனர்.
இது குறித்து திரு நாராயண் கூறுகையில், ‘‘ சமூகத்துக்கு சுத்தமான நீர் கிடைக்க வேண்டும். அதற்கு சுற்றுச்சூழல் சுத்தமாக இருக்க வேண்டும், பாதுகாக்கப்பட வேண்டும். இது அனைவரின் பொறுப்பு’’ என்றார்.
-----
(Visitor Counter : 182
ரெயில்வே அமைச்சகம்
மகாராஷ்டிரா மற்றும் உத்தரப் பிரதேசத்திற்கு ஆக்ஸிஜன் எக்ஸ்பிரஸ் ரயில்கள்
கொவிட்-19க்கு எதிரான போராட்டத்தில், நோயாளிகளுக்கு ஆக்ஸிஜன் தட்டுப்பாடின்றி கிடைக்க ஆக்ஸிஜன் எக்ஸ்பிரஸ் ரயில்களை இந்தியன் ரயில்வே இயக்குகிறது.
திரவ மருத்துவ ஆக்ஸிஜன் டேங்கர் லாரிகளுடன், முதல் ஆக்ஸிஜன் எக்ஸ்பிரஸ் ரயில் விசாகப்பட்டினத்திலிருந்து, மும்பைக்கு இன்று இரவு புறப்படுகிறது.
திரவ மருத்துவ ஆக்ஸிஜன் நிரப்பப்பட்ட டேங்கர் லாரிகள், , இந்திய ரயில்வேயின் சமதள சரக்கு வேகன்களில் ஏற்றி அனுப்பப்படுகின்றன.
உத்தரப் பிரசேதத்தின் ஆக்ஸிஜன் தேவையை பூர்த்திசெய்வதற்காக மற்றொரு ஆக்ஸிஜன் எக்ஸ்பிரஸ் ரயில், லக்னோவிலிருந்து பகோராவுக்கு, வாரணாசி வழியாக புறப்பட்டது. இந்த ரயில் பயணத்துக்காக லக்னோவிலிருந்து, வாரணாசி வரை பசுமை வழித்தடம் உருவாக்கப்பட்டது.
270 கி.மீ தூரத்தை மணிக்கு சராசரியாக 62.35 கி.மீ வேகத்தில் இந்த ரயில் 4 மணி நேரம் 20 நிமிடங்களில் கடந்தது.
ஆக்ஸிஜனை நீண்ட தூரம் கொண்டு செல்வதற்கு, தரை வழி போக்குவரத்தை விட, ரயில் மூலம் வேகமாக கொண்டுச் செல்ல முடியும். ரயில்களால் 24 மணி நேரமும் இயங்க முடியும். ஆனால் டேங்கர் லாரி டிரைவர்கள் ஓய்வெடுக்க வேண்டிய தேவையுள்ளது.
இந்த ஆக்ஸிஜன் டேங்கர் லாரிகளை, சமதள சரக்கு வேகன்களில் ஏற்றி இறக்குவதற்கு சாய்தள பாதை அமைக்கப்பட வேண்டும் என்பது குறிப்பிடத்தக்கது.
மேலும், ரயில் பாதையின் குறுக்கே உள்ள சாலைப் பாலங்கள் மற்றும் ரயில்பாதை மின் கம்பிகளை உரசாத வகையில், 3320 எம்எம் உயரமுள்ள டி1618 ரக டேங்கர் லாரிகள், சரக்கு ரயிலின் சமதள வேகன்களில் கொண்டு செல்வதற்கு சாத்தியமானது என பல கட்ட சோதனைகள் மூலம் கண்டறியப்பட்டது.
கடந்தாண்டு ஊரடங்கு காலத்திலும், அத்தியாவசியப் பொருட்களை கொண்டு சென்று, தானிய விநியோக சங்கிலியை ரயில்வே நிலையாக வைத்திருந்தது. மேலும் அவசர காலங்களில் நாட்டுக்கு தொடர்ந்து சேவை செய்கிறது.
விவசாயத்துறை அமைச்சகம்
இந்திய-இஸ்ரேல் வேளாண் திட்டத்தின் கீழ் 3 திறன்மிகு மையங்கள் கர்நாடகாவில் நிறுவப்பட்டுள்ளன
தோட்டக்கலை துறையில் இஸ்ரேலிய தொழில்நுட்பங்களை முன்னெடுத்து செல்லும் விதமாக, இந்திய-இஸ்ரேல் வேளாண் திட்டத்தின் கீழ் கர்நாடகாவில் நிறுவப்பட்டுள்ள 3 திறன்மிகு மையங்களை அம்மாநில முதல்வர் திரு பி எஸ் எடியூரப்பா மற்றும் மத்திய வேளாண் மற்றும் விவசாயிகள் நல அமைச்சர் திரு நரேந்திர சிங் தோமர் திறந்து வைத்தனர்.
வேளாண் மற்றும் விவசாயிகள் நல அமைச்சகத்தின் ஒரு பிரிவான எம்ஐடிஎச் மற்றும் சர்வதேச மேம்பாட்டு கூட்டுக்கான இஸ்ரேலிய முகமையான மாஷவ் ஆகியவை இந்தியாவின் 12 மாநிலங்களில் உள்ள 29 திறன்மிகு மையங்களை கொண்டு, உள்ளூர் நிலைமைகளுக்கு ஏற்ற இஸ்ரேலிய வேளாண்-தொழில்நுட்பத்தை செயல்படுத்தி இஸ்ரேலின் மிகப்பெரிய அரசுகளுக்கிடையேயான கூட்டை வழிநடத்துகின்றன.
இந்த 29 திறன்மிகு மையங்களில்- கோலாரில் உள்ள மாம்பழத்திற்கான திறன்மிகு மையம், பாகல்கோட்டில் உள்ள மாதுளைக்கான திறன்மிகு மையம் மற்றும் தார்வாடில் உள்ள காய்கறிகளுக்கான திறன்மிகு மையம் ஆகியவை கர்நாடகாவில் செயல்பட்டு, அறிவை பெருக்கி, சிறந்த நடைமுறைகளை செயல்படுத்தி, அலுவலர்கள் மற்றும் விவசாயிகளுக்கு பயிற்சிகளை அளிக்கின்றன.
நிகழ்ச்சியில் பேசிய முதல்வர் திரு பி எஸ் எடியூரப்பா, தோட்டக்கலை பொருட்களின் உற்பத்தியை பெருக்கி விவசாயிகளின் பொருளாதார நிலைமையை மேம்படுத்தக்கூடிய திறன்மிகு மையங்களை கர்நாடகாவில் நிறுவ நிதி மற்றும் தொழில்நுட்ப உதவி அளித்ததற்காக இந்திய மற்றும் இஸ்ரேலிய அரசுகளுக்கு நன்றி தெரிவித்தார்.
மத்திய வேளாண் மற்றும் விவசாயிகள் நல அமைச்சர் திரு நரேந்திர சிங் தோமர் பேசுகையில், “சமீபத்திய மற்றும் புதுமையான இஸ்ரேலிய தொழில்நுட்பங்களுக்கான அணுகலை கர்நாடக விவசாயிகளுக்கு வழங்கி, அவர்களின் உற்பத்தி திறனை பெருக்க இந்த மையங்கள் உதவும். இதன் மூலம் அவர்களது வருமானம் பெருகும்,” என்றார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:https://pib.gov.in/PressReleasePage.aspx?PRID=1727550
-----
(Visitor Counter : 188
அறிவியல் மற்றும் தொழில்நுட்பத்துறை
கடந்த இரண்டே ஆண்டுகளில் விண்வெளித் துறையைச்சேர்ந்த இந்திய விண்வெளி ஆய்வு நிறுவனம் இஸ்ரோவுடன் 55 புதிய தொழில்கள் பதிவு செய்திருப்பதாக மத்திய அமைச்சர் டாக்டர் ஜிதேந்திர சிங் கூறியுள்ளார்
கடந்த இரண்டே ஆண்டுகளில் விண்வெளித் துறையைச்சேர்ந்த இந்திய விண்வெளி ஆய்வு நிறுவனம் இஸ்ரோவுடன் 55 புதிய தொழில்கள் பதிவு செய்திருப்பதாக மத்திய அறிவியல் தொழில்நுட்பத்துறை இணை அமைச்சர்  டாக்டர் ஜிதேந்திர சிங் கூறியுள்ளார்.
புதுதில்லியில் நடைபெற்ற அறிவியல் அமைச்சகங்கள் மற்றும் துறைகளின் நான்காவது கூட்டுக் கூட்டத்திற்கு தலைமை வகித்துப் பேசிய அமைச்சர் இதனை தெரிவித்தார்.
இந்த 55 புதிய தொழில்களில் 29 செயற்கை கோள் சம்பந்தப்பட்டவை, 10 விண்வெளி பயன்பாடு மற்றும் உற்பத்தி பொருட்கள், 8 செலுத்துவாகனம் சம்பந்தப்பட்டவை, 8 புவிசார் நடைமுறைகள் மற்றும் ஆராய்ச்சி என்றும் அவர் கூறினார். இவற்றில் 9 திட்டங்கள் 2022 -23க்குள் நிறைவடையும் என்று எதிர்பார்க்கப்படுகிறது.
இந்திய சுதந்திரத்தின் 75 வது ஆண்டுப் பெருவிழாவை குறிக்கும் வகையில் 75 மாணவர்களின் செயற்கை கோள்கள் இந்த ஆண்டு விண்ணில் செலுத்தப்பட உள்ளன என்றும் அவர் தெரிவித்தார்.
விரைவில் நடைபெற உள்ள மாநில அறிவியல் மற்றும் தொழில்நுட்பத்துறை அமைச்சர்களின் மாநாட்டிற்கான நகல் நிகழ்ச்சி நிரல் பற்றியும் டாக்டர் ஜிதேந்திர சிங் முழுமையாக ஆய்வு செய்தார். முதன் முறையாக நடைபெற உள்ள தேசிய அறிவியல் மாநாட்டின் நிகழ்விடம் குறித்தும் ஆய்வு செய்யப்பட்டது.
இன்றைய கூட்டத்தில் மத்திய அரசின் முதன்மை அறிவியல் ஆலோசகர், விண்வெளி துறையின் செயலாளர், புவி அறிவியல் அமைச்சக செயலாளர் உள்ளிட்டோரும் கலந்து கொண்டனர்.
மேலும் விவரங்களுக்கு இந்த ஆங்கில செய்திக் குறிப்பை காணவும் https://pib.gov.in/PressReleasePage.aspx?PRID=1826421
பிரதமர் அலுவலகம்
ஆப்கானிஸ்தான் இஸ்லாமியக் குடியரசின் அதிபர் இந்தியா வருகை
பிரதமர் திரு. நரேந்திர மோடியின் அழைப்பையேற்று ஆப்கானிஸ்தான் இஸ்லாமியக் குடியரசின் அதிபர் டாக்டர் முகமது அஷ்ரப் கனி, இந்தியாவிற்கு இன்று  வருகை தந்தார்.
இந்தியா – ஆப்கானிஸ்தான் இடையேயான பன்முகப்பட்ட ஒத்துழைப்பு நடவடிக்கைகளின் முன்னேற்றம் குறித்து, இருத் தலைவர்களும் ஆய்வு மேற்கொண்டு ஆக்கப்பூர்வமாக மதிப்பீடு செய்தனர். இருதரப்பு வர்த்தகம், ஒரு பில்லியன் அமெரிக்க டாலர் அளவைத் தாண்டி அதிகரித்திருப்பதற்கு அவர்கள் மனநிறைவு தெரிவித்தனர். 12.09.2018-லிருந்து 15.09.2018வரை மும்பையில் நடைபெற்ற இந்தியா-ஆப்கானிஸ்தான் வர்த்தகம் மற்றும் முதலீட்டுக் கண்காட்சித் திருப்திகரமாக நிறைவடைந்ததுப் பற்றியும், இருத் தலைவர்களும் பாராட்டுத் தெரிவித்தனர். சபஹார் துறைமுகம் மற்றும் விமான சரக்குப் போக்குவரத்து முனையம் உட்பட போக்குவரத்தை வலுப்படுத்துவதற்கு அவர்கள் உறுதித் தெரிவித்தனர். ஆப்கானிஸ்தானில் அடிப்படை கட்டமைப்பு, மனிதவள மேம்பாடு மற்றும் பிற திறன் வளர்ப்புத் திட்டங்கள் போன்ற அதிகபட்ச தாக்கத்தை ஏற்படுத்தும் பிரிவுகளில் புதிய வளர்ச்சிப் பங்களிப்பை ஆழப்படுத்தவும் அவர்கள் ஒப்புக் கொண்டனர்.
அமைதி மற்றும் மறுவாழ்வுப் பணிகளிலும், ஆப்கானிஸ்தான் மற்றும் அதன் மக்கள் மீது பயங்கரவாதமும், தீவிரவாதமும் திணித்துள்ள சவால்களை எதிர்கொள்வதிலும், தமது அரசு மேற்கொண்டுள்ள முன்முயற்சிகளை அதிபர் கனி, பிரதமருக்கு எடுத்துரைத்தார்.
ஆப்கன் தலைமையேற்கும், ஆப்கனுக்குரிய, ஆப்கன் கட்டுப்பாட்டில் உள்ள அமைதி மற்றும் மறுவாழ்வுப் பணிகளுக்கு இந்தியாவின் ஆதரவை பிரதமர் மீண்டும் உறுதி செய்தார். இதன் மூலம் ஆப்கானிஸ்தான் ஒன்றுபட்ட, அமைதி நிறைந்த, அனைவரையும் உள்ளடக்கிய ஜனநாயக நாடாகவும், பொருளாதார ரீதியில் துடிப்புமிக்க நாடாகவும் விளங்கமுடியும். ஆப்கானிஸ்தான் அரசு மேற்கொள்ளும் முயற்சிகளுக்கும், ஆப்கானிஸ்தானின் பாதுகாப்பு மற்றும் இறையாண்மைக்கும் இந்தியாவின் ஊசலாட்டமற்ற உறுதியை பிரதமர் அளித்தார். ஆப்கானிஸ்தானில் விலை மதிப்பற்ற மனித உயிர்களின் பேரிழப்புக்குக் காரணமான பயங்கரவாத தாக்குதல்கள் மற்றும் வன்முறைக்கு பிரதமர் தெளிவான கண்டனத்தை தெரிவித்தார். பயங்கரவாதத்திற்கு எதிரான ஆப்கானிஸ்தான் மக்கள் மற்றும் தேசப் பாதுகாப்புப் படைகளுடன் அவர் ஒருமைப்பாட்டை வெளிப்படுத்தினார்.
சர்வதேச அரங்கில் பல்வேறு நடவடிக்கைகளில் ஒத்துழைப்பும், கலந்தாலோசனையும் பற்றி மனநிறைவு தெரிவித்த இருத்தரப்பினரும், இந்த ஒத்துழைப்பை மேலும் வலுப்படுத்த ஒப்புக் கொண்டனர். வளம், அமைதி, நிலைத்தன்மை மற்றும் வளர்ச்சியில் பிராந்திய அளவிலும், சர்வதேச அளவிலுமான பங்களிப்பில் மேலும் கூடுதல் நெருக்கத்துடனான செயல்பாட்டை வலுப்படுத்துவது என்றும் அவர்கள் ஒப்புக்கொண்டனர்.
குடியரசுத் துணைத் தலைவர் செயலகம்
தில்லி பல்கலைக்கழகத்தின் 95-வது பட்டமளிப்பு விழாவில் குடியரசுத்துணைத் தலைவர் உரை
கல்வித்துறையில் தொன்மைக் காலத்தில் மர நிழலில் தொடங்கிய குரு, சிஷ்ய பாரம்பரியம் முதல், உயர்கல்வியில் உலகிலேயே மூன்றாவது இடத்தைப் பிடிப்பது வரை, இந்தியா நீண்ட கடினமான பாதையை மேற்கொண்டது என்றாலும், அந்தப் பயணம் பயனுள்ளதாக அமைந்தது என்று குடியரசுத்துணைத் தலைவர் திரு எம் வெங்கய்யா நாயுடு கூறினார்.
தில்லி பல்கலைக்கழகத்தின் 95-வது பட்டமளிப்பு விழாவில் பேசிய அவர், இளைஞர்களை பயன்தரத்தக்க அறிவாற்றல்மிக்க குடிமக்களாக வடிவமைக்கும் பொறுப்பை இந்திய பல்கலைக்கழகங்கள் நிறைவேற்ற வேண்டும் என்று குடியரசுத்துணைத் தலைவர் கூறினார்.
பட்டங்களும், மதிப்பெண்களுமே வரையறை என்றில்லாமல் மாணவர்கள், பரந்த நோக்கம் கொண்டவர்களாக இருக்க வேண்டும் என்று குடியரசுத்துணைத் தலைவர் வலியுறுத்தினார். இவைகள் வெறும் அடித்தளங்கள் மட்டுமே என்று குறிப்பிட்ட அவர், அவற்றிலிருந்து அவர்கள் மேலெழுந்து செல்வதும், வாழ்க்கையில் என்ன செய்ய விழைகிறார்கள் என்பதும், அவர்களையே சார்ந்தது என்றார் அவர்.
உயர்கல்வியின் தேவைகளை நிறைவு செய்வதில் தனியார் துறை உரிய பங்களிப்பு அளிக்க வேண்டும் என்று கூறிய அவர், ஏழை மற்றும் தேவைப்படும் மாணவர்களின் கல்விக்கு மானியம் வழங்குவதற்கும் புதிய வழிகள் அடையாளம் காணப்படவேண்டும் என்றார்.
------
வி.கீ/ஸ்ரீ/கீதா
(Visitor Counter : 98
சிறப்பு சேவைகள் மற்றும் கட்டுரைகள்
30 சிபிஐ அதிகாரிகள் மற்றும் பணியாளர்களுக்கு அவர்களது சேவையை பாராட்டி குடியரசுத் தலைவர் காவலர்கள் பதக்கங்கள் வழங்கப்படுகின்றன
30 சிபிஐ அதிகாரிகள் மற்றும் பணியாளர்களுக்கு அவர்களது சீரிய சேவையைப் பாராட்டி குடியரசுத் தலைவர் காவலர்கள் பதக்கங்கள் வழங்கப்படுகின்றன. இந்த ஆண்டுக்கான குடியரசு தினவிழாவில் இந்தப் பதக்கங்கள் வழங்கப்படுகின்றன.
இதில் புகழ்பெற்ற சேவை புரிந்த 6 அதிகாரிகள் / பணியாளர்களுக்கு குடியரசுத் தலைவர் காவலர் பதக்கங்களும் , 24 அதிகாரிகள் மற்றும் பணியாளர்களுக்கு குடியரசுத் தலைவர் காவலர் பதக்கங்கள்  வழங்கப்படுகின்றன.
இந்த 30 பேரில் புதுதில்லி, சென்னை, காஸியாபாத், பெங்களுரு ஆகிய நகரங்களின் சிபிஐ அலுவலகங்களை சேர்ந்த அதிகாரிகள் இடம்பெற்றுள்ளனர்.
பிரதமர் அலுவலகம்
ஜெய்ப்பூரில் நடைபெற்ற கேல் மகாகும்ப் நிகழ்ச்சியில் பிரதமரின் உரை
நாடாளுமன்ற உறுப்பினர் திரு ராஜ்யவர்த்தன் சிங் ரத்தோர் அவர்களே, விளையாட்டு வீரர்களே, பயிற்சியாளர்களே, இளம் நண்பர்களே!
ஜெய்ப்பூர் மகாகேல் நிகழ்ச்சியில் கலந்து கொண்ட ஒவ்வொரு வீரர், பயிற்சியாளர், பதக்கம் வென்றவர்கள், அவர்களது குடும்பத்தினர் அனைவருக்கும் எனது மனமார்ந்த நல்வாழ்த்துகள். சர்வதேச விளையாட்டுப் போட்டிகளில் இந்தியாவிற்கு பெருமை தேடித் தந்த ஏராளமான முகங்களை இன்றைய நிறைவு விழாவில் நான் காண்கிறேன். நாட்டில் தற்போது தொடங்கியுள்ள தொடர் விளையாட்டுப் போட்டிகள் மற்றும் விளையாட்டு மகாகும்ப்கள், மிகப்பெரிய மாற்றத்தை பிரதிபலிக்கின்றன. ராஜஸ்தானின் பாரம்பரிய விளையாட்டுகள் இங்கு குழுமையுள்ள இளைஞர்களின் உடல் மற்றும் மன வலிமையை மேம்படுத்துவதில் மிகப்பெரிய பங்கு வகித்துள்ளது.
நண்பர்களே,
விடுதலையின் அமிர்த காலமான இந்த காலகட்டத்தில் புதிய வரையறைகளையும், அமைப்புமுறைகளையும் நாடு வகுத்து வருகிறது. விளையாட்டுத்துறை, முதன் முறையாக அரசின் பார்வையோடு அல்லாமல் வீரர்களின் பார்வையில் கருதப்படுகிறது. இந்த ஆண்டு நாட்டின் நிதிநிலை அறிக்கையில் விளையாட்டுத் துறைக்கு ரூ. 2500 கோடி என்ற மிகப்பெரிய தொகை ஒதுக்கப்பட்டுள்ளது. 2014-ஆம் ஆண்டிற்கு முன்பு விளையாட்டுத் துறைக்கு 800 முதல் 850 கோடி ரூபாய் மட்டுமே ஒதுக்கப்பட்டிருந்தது. அன்றைய காலகட்டத்தோடு ஒப்பிடும்போது தற்போதைய நிதிநிலை அறிக்கையில் இத்துறைக்கு மூன்று மடங்கு அதிகமான தொகை ஒதுக்கீடு செய்யப்பட்டுள்ளது. கேலோ இந்தியா பிரச்சாரத்திற்கு மட்டுமே இந்த முறை ஆயிரம் கோடி ரூபாய்க்கும் அதிகமான தொகை ஒதுக்கப்பட்டுள்ளது. இந்த நிதி, விளையாட்டின் ஒவ்வொரு துறையிலும் ஆதாரங்கள் மற்றும் வசதியை மேம்படுத்துவதற்காகப் பயன்படுத்தப்படும்.
நண்பர்களே,
மாவட்ட மற்றும் வட்டார அளவில் விளையாட்டுகளை மத்திய அரசு மேம்படுத்தி வருகிறது. நாடு முழுவதும் நூற்றுக்கணக்கான மாவட்டங்களில் லட்சக்கணக்கான இளைஞர்களுக்கு விளையாட்டு உள்கட்டமைப்புகள் இதுவரை உருவாக்கப்பட்டுள்ளன. விளையாட்டுப் பல்கலைக்கழகங்களும் இன்று நிறுவப்பட்டு வருகின்றன. தேசிய விளையாட்டு பல்கலைக்கழகத்திற்கு அதிகபட்ச நிதி இந்த முறை ஒதுக்கீடு செய்யப்பட்டுள்ளது. சிறப்பாக செயல்படும் வீரர்களுக்கு ஆண்டுதோறும் ரூ. 5 லட்சம் உதவித் தொகையை மத்திய அரசு வழங்கி வருகிறது. முக்கிய விளையாட்டுகளில் பரிசுத் தொகையும் மூன்று மடங்கு உயர்த்தப்பட்டுள்ளது.
முழு ஈடுபாட்டுடன் முயன்றால் பலன் நிச்சயம் கிடைக்கும். நீங்கள் உறுதியுடன் இருந்தால் ஒலிம்பிக்கிலும் நாம் சாதனை புரியலாம். நமது இளைஞர்கள் நாட்டை பெருமைப்படுத்துவார்கள் என்று நான் நம்புகிறேன். இந்த நம்பிக்கையோடு உங்கள் அனைவருக்கும் எனது நல்வாழ்த்துகளைத் தெரிவித்துக் கொள்கிறேன்.
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
----
AP/RB/KPG
(
சுகாதாரம் மற்றும் குடும்ப நலத்துறை அமைச்சகம்
ஆரோக்ய மந்தன் 2022 திட்டத்தை மத்திய அமைச்சர் டாக்டர். மன்சுக் மாண்டவியா தொடங்கி வைக்கிறார்
ஆயுஷ்மான் பாரத் - பிரதமரின் மக்கள் ஆரோக்கிய திட்டத்தின் 4 ஆண்டுகள் நிறைவையும், ஆயுஷ்மான் பாரத் டிஜிட்டல் இயக்கம் செயல்படுத்தப்பட்டு ஓராண்டு நிறைவையும் கொண்டாடும் வகையில் ஆரோக்ய மந்தன் 2022-ஐ, மத்திய சுகாதாரம் மற்றும் குடும்ப நலத்துறை அமைச்சர் டாக்டர். மன்சுக் மாண்டவியா 2022 செப்டம்பர் 25 அன்று தொடங்கி வைக்கிறார். மின்னணு மற்றும் தகவல் தொழில்நுட்பத்துறை அமைச்சர் திரு. அஷ்வினி வைஷ்ணவ், சுகாதாரம் மற்றும் குடும்பநலத்துறை இணையமைச்சர் டாக்டர். பாரதி பிரவீன் பவார், நித்தி ஆயோக் உறுப்பினர்  டாக்டர்.வி.கே.பால் மற்றும் அரசு உயரதிகாரிகளும் இந்த நிகழ்ச்சியில் கலந்து கொள்கின்றனர். இரண்டு நாள் நடைபெறும் இந்த நிகழ்ச்சியில், கல்வியாளர்கள், சிந்தனையாளர்கள், தொழில்துறை, சுகாதாரத்துறை மற்றும் ஊடகத்தை சேர்ந்த வல்லுநர்களும் கலந்து கொள்கின்றனர்.
ஆயுஷ்மான் பாரத் மக்கள் ஆரோக்ய திட்டம் செப்டம்பர் 23 2022 அன்று நான்கு ஆண்டுகளை நிறைவு செய்யும் மற்றும், ஆயுஷ்மான் பாரத் டிஜிட்டல் செப்டம்பர் 27 2022 அன்று முதலாண்டை நிறைவு செய்கிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1861702
பிரதமர் அலுவலகம்
வீடுகளில் இயற்கை விவசாயம் செய்ய வேண்டும் என்று பிரதமர் மக்களுக்கு அழைப்பு
வீடுகளில் இயற்கை விவசாயம் செய்ய வேண்டும் என்று பிரதமர் திரு. நரேந்திர மோடி மக்களுக்கு அழைப்பு விடுத்துள்ளார். தனது மாடி தோட்டத்தில் விளைந்துள்ள பல்வேறு வகையான காய்கறிகளைக் காட்டி மாநிலங்களவை உறுப்பினர் சங்கீதா யாதவ் மவுரியா பதிவிட்டுள்ள ட்வீட்டிற்கு பிரதமர் திரு. மோடி பதில் அளித்துள்ளார்.
பிரதமர் தனது பதில் ட்வீட்டில் கூறியிருப்பதாவது:
"சிறப்பான முயற்சி! இயற்கையுடனான இணைப்புடன், ஆரோக்கியமான உணவு... இதர மக்களும் இதை தங்கள் வீட்டில் முயற்சி செய்யலாம்”.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
ஒரே தேசம், ஒரே மாசு கட்டுப்பாட்டு சான்றிதழ்.
நாடாளுமன்றத்தின் மாநிலங்களவையில் உறுப்பினரின் கேள்விக்கு எழுத்துப்பூர்வமாக பதிலளித்த மத்திய சாலை போக்குவரத்து மற்றும் நெடுஞ்சாலைகள் அமைச்சர் திரு நிதின் கட்கரி கீழ்காணும் தகவல்களை அளித்தார்.
நாடு முழுவதும் ஒரே மாதிரியான மாசு கட்டுப்பாட்டு சான்றிதழை உறுதி செய்வதற்காக அதன் வடிவத்தை மத்திய மோட்டார் வாகன விதிகள், 1989-ன் கீழ் சாலை போக்குவரத்து மற்றும் நெடுஞ்சாலைகள் அமைச்சகம் 2021 ஜூன் 14 தேதியிட்ட அறிவிப்பு மூலம் முறைப்படுத்தியது.
மத்திய மோட்டார் வாகன விதிகள், 1989-ன் 115-ம் விதிமுறையின் கீழ், “மோட்டார் வாகனம் முதலில் பதிவு செய்யப்பட்ட நாளிலிருந்து ஓராண்டு காலாவதியான பிறகு, அத்தகைய ஒவ்வொரு வாகனமும் மாநில அரசாங்கத்தால் அங்கீகரிக்கப்பட்ட ஒரு முகமையால் வழங்கப்பட்ட செல்லுபடியாகும் “மாசு கட்டுப்பாட்டில் உள்ள” சான்றிதழைக் கொண்டிருக்க வேண்டும்.”
மாசு கட்டுப்பாட்டு சான்றிதழ் தரவுகளை வாஹன் தரவுதளத்தில் இணைப்பது தொடர்பான அறிவிப்பை 2018 ஜூன் 6 அன்று சாலை போக்குவரத்து மற்றும் நெடுஞ்சாலைகள் அமைச்சகம் வெளியிட்டது.
மோட்டார் வாகனச் சட்டம், 1988 மற்றும் மத்திய மோட்டார் வாகன விதிகள், 1989 ஆகியவற்றின் விதிகளை அமல்படுத்துவது அந்தந்த மாநில அரசுகள்/யூனியன் பிரதேசங்களின் கீழ் வருகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1781652
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 94 கோடியை நெருங்குகிறது
நாட்டில் கடந்த 24 மணி நேரத்தில் 79,12,202 தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்த கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 94 கோடியை  நெருங்கியது. 91,40,316 அமர்வுகள் மூலம் இந்த சாதனை படைக்கப்பட்டுள்ளது.
கடந்த 24 மணி நேரத்தில் 23,070 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 3,32,48,291 ஆக அதிகரித்துள்ளது.
இதைத் தொடர்ந்து குணமடைந்தோர் விகிதம் தற்போது 97.98 சதவீதமாக உள்ளது. கடந்த 2020 மார்ச் முதல் இதுவே அதிகமான அளவு.
மத்திய, மாநில அரசுகளின் கூட்டு முயற்சிகளால், தினசரி கொவிட் பாதிப்பு தொடர்ந்து 104 நாட்களாக 50,000க்கும் கீழ் உள்ளது.
கடந்த 24 மணி நேரத்தில் 19,740 பேருக்குப் புதிதாகத் தொற்று ஏற்பட்டுள்ளது.
நாட்டில் கொவிட் சிகிச்சை பெறுபவர்களின் எண்ணிக்கை 2,36,643; கடந்த 206 நாட்களில் இது மிக குறைந்த எண்ணிக்கை. நாட்டில் மொத்தம் கொவிட் சிகச்சை பெறுபவர்களின் விகிதம் தற்போது 0.70 சதவீதமாக உள்ளது.
கடந்த 24 மணி நேரத்தில் 12,69,291 கொவிட் பரிசோதனைகள் செய்யப்பட்டன. இதுவரை மொத்தம் 58.13 கோடி கொவிட் பரிசோதனைகள்  செய்யப்பட்டுள்ளன.
வாராந்திர தொற்று உறுதி விழுக்காடு தொடர்ந்து 106 நாட்களாக 3 சதவீதத்திற்கும் கீழே, 1.62 சதவீதமாகவும், தினசரி தொற்று உறுதி தற்போது விகிதம் 1.56 சதவீதமாகவும் பதிவாகியுள்ளது. இந்த எண்ணிக்கை 40 நாட்களாக 3 சதவீதத்திற்குக் குறைவாகவும், தொடர்ந்து 123 நாட்களாக 5 சதவீதத்திற்குக் குறைவாகவும் உள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1762332
(Visitor Counter : 145
தகவல் மற்றும் ஒலிபரப்பு அமைச்சகம்
தகவல் மற்றும் ஒலிபரப்புத்துறை இணையமைச்சராக டாக்டர். எல். முருகன் பொறுப்பேற்பு
தகவல் மற்றும் ஒலிபரப்புத்துறை இணையமைச்சராக டாக்டர் எல்.முருகன், தகவல் மற்றும் ஒலிபரப்புத்துறை அமைச்சர் திரு அனுராக் தாகூர் முன்னிலையில் இன்று பொறுப்பேற்றுக் கொண்டார்.
அதன்பின் பேட்டியளித்த டாக்டர். முருகன், தகவல் மற்றும் ஒலிபரப்புத்துறை இணையமைச்சராக பணியாற்ற வாய்ப்பளித்த பிரதமர் திரு நரேந்திர மோடிக்கு நன்றி தெரிவித்தார். தனது கடமைகளை உண்மையுடன் மேற்கொள்வேன் என அவர் மேலும் கூறினார். மத்திய அமைச்சரவையில், தமிழக மக்களுக்கு போதிய பிரதிநிதித்துவம் வழங்கியதற்காக பிரதமருக்கு மத்திய இணையமைச்சர் நன்றி தெரிவித்தார்.
-----
(Visitor Counter : 161
பிரதமர் அலுவலகம்
மாநில நிறுவன நாளை முன்னிட்டு ஹரியானா மக்களுக்கு பிரதமர், வாழ்த்து
ஹரியானா மாநில நிறுவன தினத்தை முன்னிட்டு, அந்த மாநில மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார்.
அவர் தனது டுவிட்டரில் கூறியிருப்பது:
"மாநில நிறுவன தினத்தை முன்னிட்டு ஹரியானா மக்களுக்கு வாழ்த்துக்கள். பாரம்பரியம், கலாச்சார பெருமைகளை கட்டிக் காக்கும் இம்மாநிலம், தொடர்ந்து வளர்ச்சியில் புதிய தரத்தை உருவாக்க வாழ்த்துகள்"